Lewis Hamilton beklink 6de wêreldtitel | Netwerk24
04 November 2019 00:02
Die Brit Lewis Hamilton nadat hy sy sesde Formule Een-wêreldtitel beklink het. Foto: USA TODAY Sports
Lewis Hamilton het Sondag in Austin, Texas, sy sesde Formule Een-wêreldtitel beklink met 'n tweede plek in die Amerikaanse Grand Prix.
Daarmee het Hamilton die tweede mees suksesvolle Formule Een-jaer van alle tye geword. Hy het nou een titel minder as die sewe van Michael Schumacher verower.
Die Mercedes-jaer se spanmaat, Valtteri Bottas, het eerste geëindig. Dit was die Fin se vierde sege dié seisoen en sy sewende Grand Prix-oorwinning van sy loopbaan.
"Dit is op hierdie oomblik moeilik om te verstaan wat ek voel," het Hamilton gesê nadat hy tweede in Austin geëindig het om 'n onaanvegbare voorsprong te neem met net twee wedrenne oor in vanjaar se kampioenskapsreeks. Hy het die wêreldtitel ook in 2008, 2014, 2015, 2017 en 2018 gewen.
"Die sewende hemel kom nie eens naby aan waar ek is nie. Dit is iewers ver bo dit," het die 34-jarige renjaer gesê.
Hamilton se pa, ma, stiefouers en oom en tante, wat van Trinidad af na die VSA gevlieg het, was by om in sy groot oomblik te deel.
"Dit is natuurlik net pure blydskap. Ek voel meer nederig as ooit... my pa se glimlag sê dit alles. Hy het my van die eerste dag af ondersteun, soos wat Linda (sy stiefma) en my ma ook gedoen het," het Hamilton gesê.
"Hulle het so hard gewerk sodat ek vandag hier kan wees, so ek wou hê hulle moes saam hierheen kom.
"Dit was 'n moeilike wedren vandag en gister was ook 'n moeilike dag vir ons. Valtteri het goed gedoen, so geluk aan hom."
"Toe ek ses of sewe jaar oud was het my pa vir my gesê om nooit op te gee nie, en dit is soort van die familieleuse. Ek het so hard gedruk as wat ek kon en het gehoop dat ek vandag kon wen, maar die bande kon dit nie doen nie."